Reilukatsastus Oy 1.1.2017

Herttoniemen Autokatsastus Oy

Suomen Katsastusmies Oy

Turun Katsastus Center Oy

**Lausunto luonnoksesta hallituksen esitykseksi ajoneuvolain ja ajoneuvojen katsastustoiminnasta annetun lain muuttamisesta sekä luonnoksesta valtioneuvoston asetukseksi liikenteessä käytettävien ajoneuvojen liikennekelpoisuuden valvonnasta annetun valtioneuvoston asetuksen muuttamisesta**

Kantanamme haluamme tuoda esille seuraavat seikat:

**Katsastusaikavälin harventaminen**

* katsastusaikavälin harventaminen on ristiriidassa Suomen ”nollavision” (nolla liikennekuolemaa/vuosi) kanssa.
* erityisesti heikkokuntoisten talvirenkaiden määrä tulee lisääntymään, joka lisää liikenteen riskejä
* uusissa autoissa yhä lisääntyvän elektroniikan toimintavarmuus Suomen olosuhteissa

on esim. keski-Eurooppaa heikompi. Järjestelmillä ohjataan mm. jarrujen, valojen ja pakokaasupäästöjenpuhdistusjärjestelmien toimintaa. Näiden järjestelmien ainakin nykyisen taajuinen tarkastaminen on perusteltua.

* Ympäristöhaitat lisääntyvät kun ajoneuvojen pakokaasupäästöjä ja OBD-järjestemien vikakoodeja ei tarkasteta nykyisellä taajuudella.
* kuluttajille kohdistuviksi säästöiksi on esitetty 22 M€ / vuosi. Jo valtion arvonlisäverotulot tippuvat katsastusten vähenemisen myötä noin 10M€ / vuosi. Trafin keräämien valvontamaksujen määrä pienenee 1,5 M€ / vuosi. Valtion heikko taloudellinen tilanne pakottaa keräämään nämä summat kuluttajilta muina maksuina.
* Merkittävä osa katsastusasemien henkilökunnista joudutaan irtisanomaan, (arvio 180 – 500 henkeä). Katsastajan työkokemus ei anna hyviä valmiuksia muihin ammatteihin. Ainakin osa irtisanottavista jää työttömiksi jo ikänsäkin puolesta, jolloin valtio menettää heidän vero- ja sosiaaliturvamaksunsa.
* Voiko lisääntyvien liikennekuolemien-, vakavien loukkaantumisien-, ja loukkaantumisien määrän ja niistä aiheutuvat kärsimykset hyvittää rahalla, eli syntyvillä säästöillä?
* Harvennettavan katsastusrytmin aiheuttamaa ajoneuvojen teknisen kunnon heikkenemistä on suunniteltu vähennettävän parantamalla katsastuksen tasoa lisäämällä ja tehostamalla katsastusten valvontaa. Jo nykyisellään katsastuksen omavalvonta, sisäiset auditoinnit, sertifiointien ylläpito, sertifiointielimen tarkastukset sekä Trafin teettämät tarkastukset teettävät erittäin paljon työtä vieden aikaa tuloja tuottavalta toiminnalta.
* Katsastusasemat ovat panostaneet resursseihin kuten rakennukset, koulutukset, laitteet, nämä panostukset menevät osittain hukkaan, koska asemat pyörivät jatkossa puolella kapasiteetilla. Aukioloaikoja pitäisi lyhentää, asemia sulkea työntekijöitä irtisanoa.

**Katsastusjakson lyhentäminen ja mahdollisuus siirtää sitä**

* Yhden kuukauden katsastusjakso aiheuttaa ongelmia ja kuluja kuluttajille. Vaikka nykyisin katsastusjakso on neljä kuukautta, jää ainakin pääkaupunkiseudulla merkittävällä osalla asiakkaista katsastus suorittamatta määräajan puitteissa. Yhden kuukauden jaksoon katsastuksen saa osumaan entistä harvempi asiakas. Tästä aiheutuu rangaistuksia liikenteessä, rekisterikilpien haltuunottoja, auton käyttökelvottomuutta, ja hankaluuksia järjestää kilvettömän auton katsastus ja mahdolliset korjausajot.
* Mahdollisuus siirtää katsastusajankohtaa saa aikaan suuria hankaluuksia katsastusalan yrityksille, ja sitä kautta myös asiakkaille. Todennäköisesti merkittävä osa asiakkaista haluaisi katsastaa autonsa lämpöisinä vuodenaikoina (kevät, kesä ja alkusyksy). Tämä saa yrityksille aikaan suuria ongelmia saada työntekijäresurssit ja asiakasmäärät kohtaamaan. Syksyllä ja talvella ei olisi töitä jolloin henkilökuntaa pitäisi vähentää. Keväällä ruuhkahuippu, sesonkityövoimaa ei tälle alalle ole saatavissa. Tällöin palveluiden saatavuus jää heikoksi, jonotusajat pitkiksi, asiakkaat tyytymättömiksi ja töitä tekevä henkilökunta loppuun palaneeksi.
* Jo nykyisin katsastusten epätasainen jakautuminen vuoden mittaan luo yrityksille resurssiongelmia. Kyseinen uudistus vain pahentaisi ongelmaa. Sesongista tulisi lyhyt, osa vuotta olisi tehtävä muita töitä. Katsastajaksi kouluttautuminen on siinä määrin kallista ja työlästä että ala ei enää olisi varteenotettava uravaihtoehto kenellekään jolla on vielä mahdollisuus valita.

Kunnioittaen,

Reilukatsastus Oy

Herttoniemen Autokatsastus Oy

Suomen Katsastusmies Oy

Turun Katsastus Center Oy

Juha Ovaska